text: Afgående borgmester: Det er de længste timer på et år
  21 november 2017 kl. 20.48
  Johny Søtrup ringede valghandlingen i Esbjerg af og satte dermed punktum for sine 24 år som borgmester.
  Klokken 20.00 lukkede stemmestederne landet over.
  I Esbjerg fik kommunens borgmester gennem 24 år, Johnny Søtrup (V), æren af at ringe valget af.
  - Det er en lidt speciel fornemmelse, fordi jeg har prøvet det her nogle gange før. Nu ved jeg så, at det er sidste gang, og det er da vemodigt, sagde Johnny Søtrup, da han havde ringet med klokken.
  Selvom han selv har taget valget om at stoppe, så har det med hans ord rykket i ham hele dagen, på samme måde som det rykker i en cirkushest, der dufter savsmuld. 
  Han beskriver de næste timer under stemmeoptællingen som nogle af det mest nervepirrende, man oplever som kommunalpolitiker.
  - Det er jo de to længste timer, man kan have på et helt år de her timer fra 20 til 22 , hvor vi begynder at se de første tal løbe ind - så jeg ved, hvordan man har det, siger den afgående borgmester. 
  Ved valget i 2013, der blev Johnny Søtrups sidste, fik han 12.728 personlige stemmer.
  
  